b'\n_START_ARTICLE_\nAlojz Kocjan\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju. Leta 1924 ga je duhovnik Ivan Brezav\xc5\xa1\xc4\x8dek poslal v gori\xc5\xa1ko malo semeni\xc5\xa1\xc4\x8de, kjer je 1933 maturiral. Bogoslovje je \xc5\xa1tudiral v Gorici in bil 29. junija 1937 posve\xc4\x8den v duhovnika. Najprej je bil kaplan v Buzetu (1937-1938), nato \xc5\xbeupnik v Ko\xc5\xa1taboni (1938-1963), od novembra 1963 pa \xc5\xbeupnik na Klancu pri Kozini._NEWLINE_Pesniti je za\xc4\x8del \xc5\xbee v gimnaziji. Prvi pesmi je objavil 1936 v ilegalnem listu Gmajna. V revijah je pri\xc4\x8del pogosteje objavljati po letu 1945 (Bori, Obzornik, Nova pot). V \xc5\xa0avrinskih pesmih (COBISS) je v tradicionalnem pesni\xc5\xa1kem izrazu opeval Istro. Osebno bole\xc4\x8dino zaradi neprijaznega \xc4\x8dasa je v pesmih povezal z globoko vero in navezanostjo na doma\xc4\x8do pokrajino in ljudi (izbor Brumbole (COBISS)). Pisal je tudi kratko prozo Ljudi opeval sem, vod\xc3\xa9 in skale. (COBISS) Rad je imel sonet, oblika njegovih pesmi je ustaljena, jezik pa rahlo lokalen.  Njegovo Duhovni\xc5\xa1ko kantato je uglasbil Matija Tomc in jo prvi\xc4\x8d zapel zbor Ciril-Metodobega dru\xc5\xa1tva leta 1961.'